text: Nu skal drømmen opfyldes
  06 juli 2013 kl. 09.49
  Ingolf Nielsen, 65 år, skal nu udleve sin barndomsdrøm. Han vil sejle verden rundt i sin katamaran.
  Klokken 16.00 stævner han ud fra lystbådehavnen i Kolding i båden Dan Kewi.
  På kajen efterlader han blandt andre sin hustru gennem 40 år, Kirsten Nielsen.
  Ingolf Nielsen tilbragte sin barndom på New Zealand, og da familien tog tilbage til Danmark gav han sig selv som 12-årig det løfte, at han ville sejle tilbage til barndommens land.
  - Og nu skal drømmen realiseres, fastslår han.
  Ingolf Nielsen er maskinmester, og han har sejlet i handelsflåden, men da han blev gift med Kirsten for 40 år siden, gik han i land. Allerede dengang aftalte han med sin kone, at han ville sejle verden rundt senere i livet. Det var prisen for, at han tog et job på land.
  - Det kunne jo ikke nytte, at han fortsatte med at sejle, da vi fik børn, siger Kirsten Nielsen.
  Hun har valgt at blive hjemme for at være tæt på børnebørnene. Dog vil hun rejse ud til sin sømand et par gange under den to år lange rejse. Første gang mødes de på Gran Canaria.
  Ingolf Nielsen bliver ikke helt alene på sin lange rejse. Han har allieret sig med 12 gaster, der skiftevist kommer ombord.
  